Lone Dybkjær (RV), 2008-05-29:
Det er altså ikke, fordi vi ikke tager forslaget alvorligt, at vores ordfører ikke er til stede, men han var nødt til at tage et fly.
Jeg vil sige, at vi synes, der er mange positive takter i det her forslag, og vi synes, det er fint, at det faktisk også sættes under den overskrift at skabe nogle frihedsrettigheder for kommunerne.
Jeg er også glad for, at velfærdsministeren ligesom var mere åben end regeringspartiernes ordførere, som jeg bliver mere og mere forbløffet over med hensyn til retorikken.
Vi er frihedens parti, siger Venstre.
Ja, for de velbjærgede, vil jeg tilføje.
For de velbjærgede er Venstre frihedens parti.
Jeg betvivler, at Venstre er frihedens parti for dem, der ikke har det så godt her i samfundet.
Det er altså, som om regeringspartiernes ordførere befinder sig i en anden verden end den, der er virkeligheden.
Det, de to ordførere præsterer, er jo simpelt hen demagogi.
Det er ikke, fordi det undrer mig, men jeg må bare sige, at det er demagogi.
Det har intet med virkeligheden at gøre.
Derfor synes jeg, det var dejligt, at velfærdsministeren var lidt mere åben.
Jeg synes også, at vi skal prøve på at diskutere videre under udvalgsarbejdet og få de forskellige ting belyst.
Jeg skal komme ind på enkelte af dem her.
I modsætning til regeringspartiernes ordførere mener vi, at regeringen afskaffer det kommunale selvstyre ad bagvejen.
Det er meget enkelt.
Den afskaffer det kommunale selvstyre ad bagvejen.
Det er vi sådan set ikke interesseret i, og derfor er vi interesseret i at finde nogle modeller, med hvilke man kan give kommunerne noget reel frihed.
Så har vi haft den her diskussion om anbringelser af børn, som jeg godt lige vil følge op på.
For Aalborg Kommune, tror jeg, det var, var ekstraudgifterne på 50 mio. kr. Budgetterne er altså ikke så vide, at man uden videre kan finde 50 mio. kr. et andet sted.
Så enkelt er det jo ikke.
Hvis tvangsanbringelser fører til en merudgift på 50 mio. kr., er det altså ikke sådan, at man bare kan finde pengene et sted.
Det er fuldstændig absurd at høre på.
Igen vil jeg sige, at hvis det var sådan, at Venstres ordfører ikke havde nogen kommunalpolitisk erfaring, kunne jeg næsten tilgive det, men når man virkelig har kommunalpolitisk erfaring, må man også vide, at det er noget sludder, når man siger, at det er så enkelt.
Der er skåret ind til benet, og når der er skåret ind til benet, fordi man vil overholde skattestop og skatteloft, og hvad ved jeg, må man altså også acceptere, at en kommune ikke uden videre kan køre rundt med 50 mio. kr.
Så vil jeg komme ind på en enkelt konkret ting, nemlig spørgsmålet om tandpleje.
Den socialdemokratiske ordfører har været inde på det.
Så siger Venstres ordfører, at det kan man sagtens.
Det er jo noget sludder.
Det kan man ikke sagtens.
Jeg kan slet ikke forstå, at det bliver sagt, at man sagtens kan det.
Det er muligt, at det kan lade sig gøre, hvis man kan gå igennem 75 dispensationsregler og finde alle mulige smuthuller rundtomkring.
Men realiteten ude i virkelighedens verden er, at hvis et ældre menneske, lad os sige en folkepensionist uden ekstra indtægter af nogen som helst art, taber en tand, er det begyndelsen til enden for protesen.
Sådan er det.
For vedkommende får ikke mulighed for at få sat en bro eller en krone i.
Kommunerne vil jo ikke uden videre bare bruge 10.000 eller 20.000 kr. på det.
Det vil sige, at et menneske, der måske er på min alder, totalt kan miste sin værdighed, ved at der overhovedet ikke kan gives noget hjælp til at bevare et ordentligt tandsæt.
Det er udtryk for en gammeldags opfattelse, at tænder ikke spiller en rolle.
Det gjorde de ikke i gamle dage.
Man kunne bare putte et gebis i, og så kørte det videre derudaf.
Men det er jo ikke det, det drejer sig om i dag.
Man må altså erkende, at det er en udgift, og så må man erkende, at vi må finde nogle metoder til at give de dårligst stillede i samfundet - dem, der ikke har en chance for at klare det her - nogle muligheder.
Vi har et generelt problem med tandudgifter.
De rammer fuldstændig skævt, og de kan slå familier totalt i stykker.
Det vil jeg så lade være med at tage op her.
Her drejer det sig om, at kommunen måske har nogle forpligtelser, men de har ikke noget at have dem i, og forpligtelserne er på et niveau, hvor kommunerne kan sige: Bare du har ti tænder i munden, er det o.k., så kan du godt klare dig.
Det kalder jeg ikke service.
Så vil jeg i øvrigt afsluttende sige, at vi jo med vores tillidsreform er inde på noget af det samme, nemlig at vi bliver nødt til at give noget frihed, at vi bliver nødt til at lade være med at have så mange regler, som vi har i dag.
Vi er altså tilhængere af, at det kommunale selvstyre i realiteten kan fortsætte, og vi mener, at regeringen under dække af alt muligt andet er på vej til at afskaffe det kommunale selvstyre.